CELEX: 32017R0803
Language: hr
Date: 2017-05-08 00:00:00
Title: Provedbena uredba Komisije (EU) 2017/803 оd 8. svibnja 2017. o izmjeni Uredbe (EEZ) br. 316/91 o razvrstavanju određene robe u kombiniranu nomenklaturu

12.5.2017   
            
            
               HR
            
            
               Službeni list Europske unije
            
            
               L 121/1
            
         PROVEDBENA UREDBA KOMISIJE (EU) 2017/803
   оd 8. svibnja 2017.
   o izmjeni Uredbe (EEZ) br. 316/91 o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
   budući da:
   
               (1)
            
            
               Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje određene robe.
            
         
               (2)
            
            
               U točki 2. Priloga Uredbi Komisije (EEZ) br. 316/91 (3) bijela tjestasta tvar poznata kao „kokosova krema”, koja je općenito namijenjena za uporabu u kuhinji pri pripremi umaka i drugih prehrambenih proizvoda te se proizvodi finim mljevenjem jezgre kokosa i pasteriziranjem, razvrstana je u tarifni broj 2008 kombinirane nomenklature kao drukčije pripremljeni orašasti plodovi, nespomenuti niti uključeni na drugom mjestu. Razvrstavanje proizvoda u tarifni broj 0801 kombinirane nomenklature bilo je isključeno jer u poglavlju 8 nije bila dopuštena pasterizacija.
            
         
               (3)
            
            
               Kombinirana nomenklatura, utvrđena Uredbom (EEZ) br. 2658/87, temelji se na međunarodnom Harmoniziranom sustavu robe, koji je sastavilo Vijeće za carinsku suradnju (danas Svjetska carinska organizacija) i koji je donesen međunarodnom konvencijom sklopljenom u Bruxellesu 14. lipnja 1983. i odobrenom u ime Unije Odlukom Vijeća 87/369/EEZ (4).
            
         
               (4)
            
            
               Napomena 3. a) uz poglavlje 8 uvrštena je u Harmonizirani sustav 1992. Njome se dopušta toplinska obrada radi konzerviranja ili stabiliziranja suhih orašastih plodova iz tog poglavlja. Prema povijesnim dokumentima iz Harmoniziranog sustava pojam „pasterizacija”, koji je izvorno predložen u tekstu te napomene, na kraju je zamijenjen općenitijim izrazom „toplinska obrada”. U Napomenama s objašnjenjem kombinirane nomenklature Europske unije (5) za poglavlje 8 objašnjeno je na razini Unije da je pasterizacija, među ostalim, dopuštena za suho voće i suhe orašaste plodove iz tog poglavlja.
            
         
               (5)
            
            
               Stoga je primjereno izbrisati točku 2. iz tablice u Prilogu Uredbi (EEZ) br. 316/91 kako bi se izbjegle moguće razlike u razvrstavanju u carinsku tarifu proizvoda od suhih kokosovih oraha kao što je kokosova krema koja je toplinski obrađena te radi osiguravanja jedinstvene primjene kombinirane nomenklature u cijeloj Uniji.
            
         
               (6)
            
            
               Uredbu (EEZ) br. 316/91 stoga je potrebno na odgovarajući način izmijeniti.
            
         
               (7)
            
            
               Mjere predviđene u ovoj Uredbi u skladu su s mišljenjem Odbora za carinski zakonik,
            
         DONIJELA JE OVU UREDBU:
   Članak 1.
   Redak koji odgovara točki 2. u tablici iz Priloga Uredbi (EEZ) br. 316/91 briše se.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. svibnja 2017.
      
         
            Za Komisiju,
         
         
            u ime predsjednika,
         
         Stephen QUEST
         
            Glavni direktor
         
         
            Glavna uprava za oporezivanje i carinsku uniju
         
      
   
   
      (1)  SL L 269, 10.10.2013., str. 1.
   
   
      (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).
   
      (3)  Uredba Komisije (EEZ) br. 316/91 od 7. veljače 1991. o razvrstavanju određene robe u kombiniranu nomenklaturu (SL L 37, 9.2.1991., str. 25.).
   
      (4)  Odluka Vijeća 87/369/EEZ od 7. travnja 1987. o sklapanju Međunarodne konvencije o Harmoniziranom sustavu nazivlja i brojčanog označavanja robe i Protokola o izmjenama te Konvencije (SL L 198, 20.7.1987., str. 1.).
   
      (5)  SL C 214, 30.6.2015., str. 4.